钦定古今图书集成/明伦汇编/官常典/第543卷 > 《上愍帝谢录功表》刘琨
## 钦定古今图书集成/明伦汇编/官常典/第543卷 > 《上愍帝谢录功表》刘琨

陛下略臣大愆，录臣小善，猥蒙天恩，光授殊宠，显以
蝉冕之荣，崇以上将之位。伏省诏书，五情飞越。臣闻
晋文以郤縠为元帅而定霸功，高祖以韩信为大将
而成王业，咸有敦《诗》阅礼之德，戎昭果毅之威，故能
振丰功于荆南，拓洪基于河北。况臣凡陋，拟踪前哲，
俯惧折鼎，虑在覆𫗧。昔曹沫三北而收功于柯盟，冯
“异垂翅而奋翼于渑池，皆能因败为成，以功补过。陛
下宥过之恩已隆，而臣自新之善不立。臣虽不逮，预
闻前训，恭让之节，臣犹庶几。所以冒承宠命者，实欲
没身报国，辄死自效，要以致命寇场，尽其臣节。至于
宠荣之施，非言辞所谢。”又谒者史兰、殿中中郎王春
等继至奉诏，臣俯寻圣旨，伏纸饮泪。臣闻夷险流行，
古今代有，灵厌皇德，曾未悔祸。蚁敌纵毒于神州，异
裔肆虐于上国，七庙阙禋祀之飨，百官丧彝伦之序。
梓宫沦辱，山陵未兆，率土永慕，思同考妣。陛下龙姿
日茂，叡质弥光，升区宇于既颓，崇社稷于已替。四海
之内，肇有上下；九服之萌，复睹典制。伏惟陛下蒙尘
于外，越在秦郊，蒸尝之敬在心，桑梓之思未克。臣备
位历年，才质驽下，丘山之衅已彰，毫厘之效未著。顷
以时宜，权假位号，竟无殪戎之绩，而有负乘之累，当
肆刑书，以明黜陟。是以臣前表上闻，敢缘愚款，乞奉
先朝之班，苟存偏师之职，赦其三败之愆，收其一功
之用，得骋志寇场，快意大逆，虽身膏野草，无恨黄墟。
陛下偏恩过隆，曲蒙擢拔，遂授上将，位兼常伯，征讨
之务，得从事宜。拜命惊惶，五情战悸，惧于陨越，以为
朝羞。昔申胥不徇伯举，而成公婿之勋；伍员不从城
父，而济入郢之庸。臣虽顽凶，无觊古人，其于披坚执
锐，致身寇仇，所谓“天地之施，群生莫谢。”不胜受恩至
深，谨拜表陈闻。